中秋登青原臺
作者：鄭作肅
朝代：宋

paragraphs: 去年中秋節，鄰州正弄兵。
羽檄方四馳，酒觴難一傾。
今年當此日，往事久已平。
不但櫜弓矢，又復見豐登。
桂魄十分滿，暮容千里晴。
節物向人好，江山入眼明。
羣峰翠靄鬰，靜練秋光澄。
霜竹裂石響，焦桐號鐘清。
嶪嶪高臺上，飄飄欲雲凌。
矯首宇宙寬，顧影塵滓輕。
今夕定何夕，此身非幻身。
謂言坐中客，不飲若爲情。